b"\n_START_ARTICLE_\nMastuj\n_START_SECTION_\nHist\xc3\xb2ria\n_START_PARAGRAPH_\nHauria estat part del territori dels syamaka i s'ha identificat amb el territori de Chu Wei del Shang-mi visitat pel pelegr\xc3\xad xin\xc3\xa8s Wu Kung al segle VIII. Una inscripci\xc3\xb3 prova que va formar part dels dominis de la dinastia hindush\xc3\xa0hida de Wayhind (modern Und, prop d'Attock). El 1841 el pr\xc3\xadncep de Warshigun (format pels estats de Yasin i Mastuj), Gawhar Aman, fill de Mulk Aman, va envair Gilgit per\xc3\xb2 en fou expulsat per les forces del rei (maharaja) del Caixmir que van ocupar Gilgit. Mastuj apareix com un estat vassall de Caixmir quan aquest estat es va sotmetre als brit\xc3\xa0nics el 1846. M\xc3\xa9s tard el virrei Lord Lutton va encoratjar al maharaj\xc3\xa0 a estendre la sobirania efectiva a Chitral, Mastuj i Yasin._NEWLINE_El 1881 Aman al-Mulk de Chitral, que ja dominava Mastuj, Yasin i Ghizr, va poder reunificar el territori despr\xc3\xa9s de derrotar a Pahlwan Bahadur, pr\xc3\xadncep del Chitral Superior. Mastuj form\xc3\xa0 part de l'ag\xc3\xa8ncia de Dir, Swat i Chitral. Amb el sistema de mil\xc3\xadcies tribals de Lord Curzon, Mastuj va ser el centre de comandament dels irregulars chitralis."